በደቡብ ክልል የግንቦት 20ን 26ኛ ዓመት በዓል አስመልክቶ ውይይት ተካሄደ
“የህዝቦች እኩልነትና ፍትሀዊ ተጠቃሚነትን ያረጋገጠ ፌዴራላዊ ስርዓት እየገነባች ያለች ሀገር- ኢትዮጲያ” በሚል መሪ ቃል እየተከበረ ላለው የግንቦት 20 26ኛ በዓል አከባበር የተዘጋጀው የውይይት ሰነድ በደቡብ ክልል ለዉይይት ቀርቦ በተለያዩ ጉዳዮች ላይ ምክክር መደረጉን የክልሉ መንግስት ኮሚኒኬሽን ጉዳዮች ጽ/ቤት ገለጸ፡፡በቀረበው ሰነድም በሀገራችን ያለውን ህገ-መንግስታዊ አስተዳደር ተጨባጭ ሁኔታ ከቀደመው ታሪክ ጋር እያነፃፀረ የሚዳስስ ሀሳብ ቀርቧል፡፡  በቀረበው ሰነድ ላይም ሰፊ ውይይት በማካሄድ ከተሳታፊዎች ለተነሱ የፍትሐዊ ተጠቃሚነትና የመልካም አስተዳደር ጥያቄዎች እና አስተያየቶች መድረኩ ምላሽ መሰጠቱ ተመልክቷል፡፡በዓሉ የጥልቅ ተሃድሶውን ተግባራዊ ምዕራፍ አጠናክሮ ለመቀጠል ምቹ ሁኔታ የሚፈጠርበት እንደሚሆንም ተጠቁሟል፡፡የግንቦት 20 26ኛ አመት በክልሉ ከቀበሌ ጀምሮ እስከ ክልላዊ መዋቅሮች ድረስ በልዩ ልዩ ዝግጅቶች በድምቀት ይከበራል፡፡ግንቦት 20 የሀገሪቱን ነባራዊ ሁኔታ መነሻ አድርጐ የሀሳብ ብዙሃነትን በአግባቡ የሚያስተናግድ ፌዴራላዊ ሥርዓት በመገንባት የመድበለ ፓርቲ ሥርዓት የተገነባበት፣ የሕዝቦች ሰብአዊና ዲሞክራሲያዊ መብቶች ሕገ-መንግሥታዊ ዋስትና ያገኙበት፣ ገበያ መር ኢኮኖሚ የተዘረጋበት እና ይህን ምቹ ሁኔታ ተከትሎ በየዘርፉ ሀገራዊ ስኬቶችና ለውጦች የታዩበት በመሆኑ የክልሉ ሕዝብ በተለየ ድምቀት እንደሚያከብረው ጽህፈት ቤቱ ገልጿል፡፡ግንቦት 2ዐ ሀገራችን በአዲስ መሥመርና አቅጣጫ ጉዞ የጀመረችበት ነው የሚለዉ ቢሮዉ በዓሉ ቀደም ሲል የነበረው የሕዝቦች የተዛባ ግንኙነት ታድሶ ሁሉንም በፍትሐዊነት ተጠቃሚ የሚያደርግ ሥርዓት ያስገኘ እንደሆነም አብራርቷል፡፡የግንቦት 20 26ኛ ዓመት በዓል በደቡብ ክልል የህዳሴው ዋንጫ እየተዘዋወረ ባለበት ወቅትና የጥልቅ ተሃድሶው እንቅስቃሴ ወደ ተግባራዊ ምዕራፍ በተሸጋገረበት ወቅት የሚከበር መሆኑ ልዩ እንደሚያደርገዉና በዚህም ፌዴራላዊ ሥርዓቱ ያስገኛቸውን ስኬቶች አጠናክሮ ለማስቀጠልና ክፍተቶችን ለመቅረፍ፣ የጋራ ክልላዊ መግባባት ለማጠናከር፣ የሕብረተሰቡን ሁለንተናዊ ተሳትፎ ለማጐልበት፣ በልማታዊና ዲሞክራሲያዊ ሥርዓት ውስጥ የሕብረተሰቡን በዕውቀት ላይ የተመሠረተ አስተዋጽኦ ለማስፋት ምቹ ሁኔታ የሚፈጥር መሆኑንም አስረድቷዋል፡፡በአሉ  በከተማ ደረጃ በፓናል ውይይቶች፣ በከተማ ጽዳትና ውበት፣ በልዩ ልዩ ስፖርታዊ ውድድሮች እና በኪነ ጥበባዊ ሥራዎች የሚከበር ሲሆን በገጠር አካባቢዎችም በተገኙ ስኬቶችና ጉድለቶች፣ በጥልቅ ተሃድሶው ንቅናቄ፣ በወቅታዊ የግብርና ሥራዎች ላይ በሚያተኩሩ ውይይቶችም በሰፊ ንቅናቄ ይከበራል፡፡የዘንድሮውን የግንቦት 20 በዓል የክልሉ ሕዝብ በፌዴራል ሥርዓቱ የተረጋገጠውን የሕዝቦች እኩልነት በማጐልበት የሕዝቦችን አንድነት የሚያጠናክርበት፣ ፍትሐዊ ተጠቃሚነትን ይበልጥ የሚያሰፋበት እና በተጀመረው ጥልቅ ተሃድሶ ላይ ተጨማሪ ሕዝባዊ ንቅናቄ የሚፈጥርበት እንደሚሆንም የክልሉ የመንግሥት ኮሙኒኬሽን ጉዳዮች ጽ/ቤት ገልጸዋል፡፡ 